মদন (নেত্রকোণা) প্রতিনিধিঃ নেত্রকোণার মদনে ৩২ হাত লম্বা লক্ষাধিক টাকা মূল্যের গরু পাঁচারের ট্রলারটি আটক করার ১০ দিনেও মালিকের সন্ধান মিলেনি। ২৪ ডিসেম্বর বৃহস্পতিবার এই ট্রলারটি উজান থেকে ধাওয়া খেয়ে ফতেপুর বাজার ঘাটে জনতার হাতে আটক হয়। এসময় দুই চোরকে আটক করতে পারলেও এক চোর পালিয়ে যায়। জনতা দুই চোরকে পুলিশের হাতে সোপর্দ করলে নৌকাটি ফতেপুর বাজার কমিটির সভাপতি ফরিদ চৌধুরীর জিম্মায় রেখে যায়। এ ব্যাপারে বাজার কমিটির সভাপতি ও নৌকার জিম্মাদার ফরিদ চৌধুরী জানান, চোরাই গরু দেওয়ান বাজারে বিক্রি করে নৌকা নিয়ে চোরদল পালাচ্ছে মোবাইল ফোনে এমন সংবাদের প্রেক্ষিতে ফতেপুর এলাকার লোকজন মগড়া নদীতে বেড়িকেড সৃষ্টি করে নৌকাটি আটক করে। তার মতে একটি শক্তিশালী চোরচক্র দীর্ঘদিন ধরে নৌকাটি দিয়ে চোরাই মালামাল পাঁচার করে আসছে। সুষ্ঠু তদন্ত হলে এই চক্রের সন্ধান মিলবে। ফতেপুর ইউপি চেয়ারম্যান দেওয়ান মসরু ইয়ার চৌধুরী জানান, আটককৃত ট্রলারটি চুরির ট্রলার এতে কোনো রকম সন্দেহ নেই। ঘটনার রহস্য উদ্ঘাটন হলে এলাকার সংঘবদ্ধ চোরচক্রের সন্ধান মিলবে। এই ঘটনার তদন্তকারী কর্মকর্তা এস,আই ইউসূফ আহমদ বলেন, আটককৃত ট্রলারটির ব্যাপারে বেতার বার্তা প্রেরণ করা হয়েছে। এ ব্যাপারে থানায় একটি জিডি এন্ট্রি হয়েছে। মালিকের সন্ধান মিলেনি, বিষয়টি তদন্তাধীন রয়েছে।